## Eksempel på utspillsnotat

### Elevene med størst behov må få de beste hjelperne

**Hva gjelder saken:** Nesten 70 prosent av spesialundervisningen foregår med ufaglærte assistenter, mens spesialpedagogene bruker mesteparten av tiden på et kontor med sakkyndige vurderinger. De elevene som trenger hjelpen mest, får tilbud som virker mot sin hensikt. Dette gjelder i hovedsak gutter, og en feilslått politikk på dette området er for mange en viktig faktor til frafall i videregående skole og utenforskap videre i livet.

**Hvem:** Jan Tore Sanner

**Hovedbudskap:** Dagens spesialundervisning er ikke god nok. Nesten 70 prosent av undervisningen blir styrt av personer uten den faglige kompetansen som kreves, og det oppleves stigmatiserende for mange barn å bli tatt ut av klasserommet. Det er i tillegg en skjev kjønnsfordeling, hvor 28 prosent av jentene får undervisning av assistenter, mens det gjelder hele 72 prosent av guttene. En god og inkluderende skole for alle i en tidlig alder er avgjørende for å hindre frafall og utenforskap senere i livet.

**Bilde/aktualitet:** Retten til spesialundervisning opprettholdes og vi vil at Høyres kommuner skal gå foran som gode eksempler på å gi elever med behov for spesialundervisning hjelp av spesialpedagoger eller kvalifisert lærer.

**Talepunkter:**

I dag har vi et system som satt på spissen er at eksperter vurderer hvilken hjelp barna trenger og hvordan denne bør gis, så setter vi ufaglærte assistenter til å gi elevene denne hjelpen. Det går ikke!

Vi trenger endringer i dagens system. Vi har lyttet til hva foreldre og elever har sagt og vi beholder retten til å få spesialundervisning, men vi må klare å endre praksis.

Når nesten 70 prosent (to av tre) av undervisningen blir styrt av personer uten den nødvendige kompetansen, og undervisningen i tillegg oppleves ydmykende for de det gjelder, virker spesialundervisningen mot sin hensikt og bidrar til at barna føler seg isolert på skolen og har lav tro på egen mestring.

Syv av ti elever som får spesialundervisning er gutter. Den skjeve kjønnsfordelingen er et alvorlig problem for likestillingen. Det er ingen grunn til at gutter skal bli skoletapere i et rikt land som Norge, og det er et problem vi tar på alvor.

Norge ligger over snittet i Skandinavia på antall unge som ikke fullfører videregående skole. Vi trenger å skape en god og inkluderende skole for alle i tidlig alder. Dette er viktig for å unngå frafall og utenforskap senere i livet – både for barna det gjelder og for resten av samfunnet.

Alle elever trenger at vi stiller forventninger til hva de kan mestre, men at skolen på sin side finner ut hva de trenger hjelp til. Vi skal aldri senke forventningene til en elevgruppe. Vi skal stille krav, men de skal være realistiske, så skal vi hjelpe dem på veien. Å stille krav er å bry seg!

**Fakta:**

Mellom 15-25 prosent av alle barn har behov for spesialundervisning. Dagens system gir kun hjelp til et mindretall av disse.

Hvert andre barn som får spesialundervisning får det av ufaglærte assistenter. Dette gjelder også for mange av barna som får spesialpedagogisk hjelp i barnehagen.

Det tar for lang tid før barn og unge får hjelpen de trenger. Elevene får ofte tilbudet først i ungdomsskolen, men det burde skjedd i barnehagen eller på barneskolen.

Systemet virker ekskluderende. En av tre elever som får spesialundervisning blir tatt ut av klasserommet.

Om lag 3,1 pst får spesialpedagogisk hjelp i barnehagen.7,8 pst får spesialundervisning etter enkeltvedtak i grunnskolen (49 755 elever). 43 prosent av elevene (21 584) får spesialundervisning hovedsakelig i den ordinære klassen. Om lag 2,6 pst får spesialundervisning i videregående opplæring.

Bruken av assistenter til gjennomføring av spesialundervisning øker (2017-tall)

To tredeler av spesialundervisningen foregår med ufaglærte assistenter, mens spesialpedagoger bruker 80 prosent av arbeidstiden til å gjøre sakkyndige vurderinger (Nordahl)

Skolens spesialundervisning har ofte lave forventninger til elevenes læring, og elevene lærer mindre enn de kunne gjort med et bedre opplegg.

Forskjell mellom gutter og jenter

I en undersøkelse viser det seg at dobbelt så mange gutter som jenter får assistenttimer (Haug, 2017). Den prosentvise andelen bekrefter at det brukes mer assistent til gutter i spesialundervisningen enn for jenter.

|  |  |  |
| --- | --- | --- |
| **Assistentbruk og kjønn** | **Gutt** | **Jente** |
| Andel elever med spesialundervisning og assistent | 57,6 % | 42,4 % |
| Total fordeling av assistenter på elevene som har spesialundervisning | 72 % | 28 % |